Ríkisstjórnin samþykkti á fundi sínum í morgun að veita tvær milljónir króna af sameiginlegu ráðstöfunarfé sínu til embættis landlæknis vegna Norrænu lýðheilsuráðstefnunnar sem haldin verður í Hörpu 23. - 25. júní næstkomandi . Norræna lýðheilsuráðstefnan hefur verið haldin þriðja hvert ár frá árinu 1987 en síðast var hún haldin á Íslandi árið 2005 . Yfirskrift ráðstefnunnar í ár er „ Heilsa og vellíðan fyrir alla - horft til framtíðar “ og er megináhersla lögð á eftirfarandi umfjöllunarefni : áhrifaþætti heilsu og vellíðanar , stefnumótun lýðheilsu og gagnadrifið lýðheilsustarf . Á sama tíma fer fram í Reykjavík evrópsk ráðstefna um jákvæða sálfræði og munu ráðstefnurnar bjóða upp á sameiginlega dagskrá um þróun mælikvarða til að meta hagsæld , lífsgæði og framþróun í samfélögum . Ráðstefnan er unnin í samstarfi við neytenda - og matvælastofnun Evrópusambandsins ( CHAFEA ) sem mun bjóða upp á dagskrá um áfengis - og vímuvarnir . Mikill áhugi er fyrir ráðstefnunni og er gert ráð fyrir um 400 þátttakendum frá mörgum löndum . Aðalfyrirlesarar ráðstefnunnar eru Ola og Anna Rosling , stofnendur Gapminder og höfundar bókarinnar Factfulness , Felicia Huppert , prófessor og stofnandi rannsóknarstofnunar um velsæld ( e. Wellbeing Institute ) við Cambridge háskóla , og Chris Brown , yfirmaður hjá Alþjóðaheilbrigðismálastofnuninni ( WHO ) , sem unnið hefur að þróun mælikvarða um jöfnuð . Þá halda einnig erindi Alma D. Möller landlæknir og Dr. Inga Dóra Sigfúsdóttir , prófessor og forstöðumaður rannsóknarmiðstöðvarinnar Rannsóknir og greining við Háskólann í Reykjavík .